מהיום אמרו "ריזורט" ולא מלון, במקום להיכנס ללובי - היכנסו ל"סלון", ומכונת קפה עם קפסולות בחדר? שכחו מזה וקבלו מכונה עם פולי קפה לבחירתכם. אלו רק חלק מהשינויים שרשת מלונות דן תנסה להחדיר לתודעת התיירים, בבואם להתארח במלון האיקוני, הוותיק והמחודש - "דן קיסריה".
הבוקר (ג') הושק המקום מחדש במסיבת עיתונאים חגיגית. אם כך, למה מתעקשים לקרוא למלון "ריזורט"? הרי שפירוש המונח ריזורט הוא "כפר נופש". לרוב כפרי נופש ממוקמים ליד הים ותוחמים שטח נרחב ובו כל מה שאורחים צריכים בחופשה על מנת לא לצאת מהמקום בכלל. כלומר מעבר לחדרי הלינה, חדרי האוכל, הבריכה ומכשירי המלון, אמורים להיות בריזורט מספר מסעדות, חנויות לרכישת מוצרים, בגדים ועוד, אטרקציות לכל המשפחה ועוד.
אז ה"ריזורט" החדש ששייך לרשת מלונות דן, אומנם לא עונה בדיוק על כל ההגדרות הנ"ל ונמצא במרחק מה מן הים, אך ניכר שיש מאמץ לענות על חלקן ובעיקר, רצון למתג מחדש את המותג המיושן.
"בריזורט אתה מזמין חופשה לריזורט עצמו, להבדיל מחופשה שאתה קודם בוחר את העיר או היעד שאתה רוצה ורק אחר כך מזמין את המלון. עם ריזורט זה עובד הפוך", מנסה להסביר דניאל פדרמן ממשפחת פדרמן המחזיקה בבעלות רשת מלונות דן.
המלון, שהוקם לראשונה אי שם בשנות ה-60 על ידי משפחת רוטשילד, היה תמיד עוף מוזר, אומנם עוף ישראלי מוזר אך די שונה בנוף המקומי מבחינת בתי מלון בארץ. המיקום שלו, הגודל - רחב הידיים והאוכלוסייה שהתארחה במלון דיברו בשפה גבוהה יחסית ששידרה יוקרה. אבל עם השנים הוא עבר הרבה תהפוכות ובשנים האחרונות כבר היה ניכר שהמלון מאבד מיופיו וייחודיותו.
לפני כשנה בעת ביקורי במלון, ביקור שהגיע עם ציפיות גבוהות - גם לאור הסטטוס והשם שהמלון צבר וגם בעקבות המחיר שהותאם למלון ברמת 5 כוכבים של רשת דן, הופתעתי ולא לטובה.
החדרים הרגישו מיושנים מאוד ואף מעופשים, המכשירים במלון הראו סימני בלאי וזיקנה, השטיחים במסדרונות לא עשו חשק להמשיך לצעוד בהם, אולי לכיוון היציאה. אפילו גולת הכותרת - הבריכה הגדולה על רקע המדשאות הרחבות, לא עשו את העבודה כדי להשכיח את הנ"ל.
מאז, המלון נסגר לטובת שיפוצים וחידושים וכעת, לאחר כשמונה חודשים, נפתח מחדש לאחר מתיחת פנים רצינית שהשקעתה עומדת על כ-80 מיליון שקלים. "אין ספק שמי שהכיר את המלון לפני כן ומגיע עכשיו לריזורט - רואה את ההבדל. לא כל יום סוגרים מלון ועושים לו שיפוץ בשמונה חודשים וב-80 מיליון שקל כדי למצב אותו מחדש, במקום הראוי לו. היה חבל להשאיר אותו במצב שהוא היה", אמר הבוקר רונן ניסנבאום, מנכ"ל רשת דן.
על מיצוב המלון מחדש היה אחראי צוות מגוון ולא רגיל כל כך בנוף המלונאות: החל מהאדריכל הידוע אילן פיבקו, דרך מומחה הקולינריה וחיי לילה בתל אביב בנצי ארבל (לשעבר מבעלי קבוצת הברים סורא מארה, אספרנטו ועוד) ועד המלונאי דניאל פדרמן (בנו של המליארדר מיקי פדרמן) שהיה אחראי על ההתחדשות והקונספט.
לא לובי - "סלון"
פיבקו מספר על הרצון מצד אחד לשמור על עיצובו הייחודי של המלון, עיצוב שהיה מאוד אופנתי בשנות ה-70 של מבנה בטון תעשייתי, נקי יחסית, עם רצפות שיש ותקרות אופייניות לאותה תקופה. "עם זאת, הבנתי שהיה צורך גם לשנות ולכן הכנסנו אלמנטים של זהב ואבן קיסר כדי לתת לאורח תחושה שהוא בקיסריה גם כשהוא בתוך המלון, מבי שיצטרך לצאת לנמל קיסריה".
‏"Happiness is around you" - "אושר מסביבך", זה הסלוגן של המקום וכך, הכריז פדרמן. "הרעיון היה לעשות אנשים מאושרים יותר. שאלתי את עצמי מה בשבילי עושה אושר? אז חשבתי שזה הרבה רגעים קטנים", מסביר פדרמן. לדבריו, הצוות ניסה לחשוב על איך לייצר לאורחים חוויות שייצרו יחד רגעים קטנים של אושר.
"אם כשאתה עושה צ’ק-אין ושואלים אותך איזה קפה אתה אוהב ומאילו סוגי פולים, כדי שאותם פולים טריים יחכו לך בחדר מאיזה מקום בעולם שתבחר, במקום קפסולות הקפה המוכרות לנו. או לשחק ביליארד בתוך הבריכה, להסתובב בגלריה שנוצרה כאן עם הפסלים וחפצי האומנות ברחבי המלון. אם אתם חובבי מוזיקה, תוכלו לשמוע בחדר שלכם את המוזיקה שאתם אוהבים מהמכשיר שלכם ולהתחבר לגרמופון שיש בכל חדר ולשמוע הכל בסאונד מיוחד של שנות ה-60".
האורחים יקבלו עם המפתח לחדר שקית פולי קפה טריים מרחבי העולם ויוכלו לשתות קפה אספרסו טחון טרי בחדרשיתוף פעולה ראשון מסוגו בין רשת מלונות דן לבין מותג הקפה BeanZ של שטראוס קפה.
מה חדש במלון ולמי מיועד?
במלון, סליחה בריזורט, ישנם 116 חדרים בשלושה סוגים (זוגיים, משפחתיים, מרפסת או טראסה) ו-3 סוויטות. הבריכה הגדולה של המלון נשארה כמובן ולידה בריכת ילדים. אך התווסף אליה אזור מונמך ובו כסאות בתוך המים סביב שולחן ביליארד.
מגרש משחקים קטן, מיני גולף, מגרש קט רגל עם רכבי מירוץ לילדים, מועדון ילדים "דנילנד" עם כמה חידושים שילהיבו את הילדים והילדים שבכם. לדוגמה, ציור שאתם יוצרים על שבלונות של חיות שונות, מכניסים את הדף למעין מכונת צילום שמצלמת אותו ומכניסה את הדמות שציירתם לתוך אקווריום וירטואלי, אזור תלבושות ותחפושות ועוד.
הנוף ממרפסת "חדרי הטראסה"
מועדון הילדים "דנילנד"
לגדולים וחובבי הקולינריה והשתייה, הבר הישן ליד הבריכה הוחלף בבר קוקטיילים צבעוני שיהיה פתוח משעות הבוקר (8:00/9:00) ועד שעות הערב (19:00/20:00) תלוי בעונה, הבר יהיה פתוח גם לאורחים חיצוניים למלון. כך גם מסעדה מאוד מוכרת שתיכנס בקרוב למלון, מסעדה יוונית ליד הבריכה, בר עם מוזיקה בלובי של המלון, חדר כושר, גולף קאר ועוד.
בר הבריכה "לימונדה"